นายกรัฐมนตรี ชื่นชมพื้นที่ศูนย์ข่าวสีเขียว APEC 2022 ลดปริมาณก๊าซเรือนกระจก บรรเทาปัญหาสิ่งแวดล้อม
นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า การจัดการประชุมเอเปคของไทยในปีนี้ เน้นความสำคัญเกี่ยวข้องกับประเด็นปัญญาสิ่งแวดล้อม โดยเฉพาะที่เกี่ยวโยงกับภาวะโลกร้อน โดยมีรายงานระบุว่า ในพื้นที่บริเวณ “ศูนย์ข่าวสีเขียว” ชั้น LG ศูนย์การประชุมแห่งชาติสิริกิติ์ ระหว่างวันที่ 14-16 พฤศจิกายน 2565 พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รับทราบรายงานประเมินปริมาณการลดก๊าซเรือนกระจก ณ พื้นที่ “ศูนย์ข่าวสีเขียว” ชั้น LG ซึ่งไทยสามารถลดปริมาณก๊าซเรือนกระจกได้ 14,969.02 กิโลกรัมคาร์บอนไดออกไซด์ หรือเทียบเท่ากับการดูดซับก๊าซคาร์บอนไดออกไซด์ของต้นไม้ถึง 1,663 ต้น ต่อปีนายอนุชา กล่าวว่า ไทยในฐานะเจ้าภาพการจัดประชุมเอเปคในปีนี้ ได้ผลักดันการตระหนักรู้เกี่ยวกับโมเดลเศรษฐกิจ BCG เพื่อความยั่งยืนมาตลอดการเตรียมการจัดการและประเด็นการเปลี่ยนแปลงสภาพภูมิอากาศนี้จะรวมอยู่ใน Bangkok Goals on BCG Economy ซึ่งมี 4 เป้าหมายคือ การจัดการกับปัญหาการเปลี่ยนแปลงสภาพภูมิอากาศและความเป็นกลางทางคาร์บอน การค้าการลงทุน ส่งเสริมการลงทุนภาคสีเขียว การจัดการทรัพยากรที่ยั่งยืนและรักษาความหลากหลายทางชีวภาพ และการบริหารจัดการขยะนายกรัฐมนตรี ตระหนักถึงประเด็นปัญหาสิ่งแวดล้อมเหล่านี้ และทราบในหลักการว่าไม่มีประเทศไหนต่อสู้กับความท้าทายเรื่องสิ่งแวดล้อมได้เพียงลำพัง การพัฒนาเศรษฐกิจที่ดีต้องควบคู่ไปกับความยั่งยืนของสิ่งแวดล้อม ไทยจึงมุ่งหวังว่า Bangkok Goals on BCG Economy “เป้าหมายกรุงเทพฯ เรื่องเศรษฐกิจ BCG” จะเป็นเข็มทิศให้การทำการค้าการลงทุนระหว่างกันของ 21 เขตเศรษฐกิจที่เป็นสมาชิกเอเปคนับจากนี้ไป